Predkladacia správa

Návrh na uzavretie Dohody o vzájomnom zabezpečení utajenia vynálezov týkajúcich sa obrany,  na ktoré bola podaná žiadosť o udelenie patentu, ktorá bola uzatvorená 21. septembra 1960 v Paríži (ďalej len „dohoda“) sa predkladá na základe uznesenia vlády Slovenskej republiky č. 133 z 25. februára 2003 k správe  o výsledkoch prístupových rozhovorov medzi Slovenskou republikou a Organizáciou Severoatlantickej zmluvy a návrh ďalšieho postupu. Z citovaného uznesenia vyplýva úloha realizovať záväzky obsiahnuté v časovom pláne plnenia reforiem, ktoré sa Slovenská republika zaväzuje plniť v súvislosti so svojím členstvom v Organizácii Severoatlantickej zmluvy (ďalej len „NATO“). 

	Dohoda je súčasťou tzv. právneho „acquis“ NATO v 5. kapitole Akčného plánu členstva (Membership Action Plan). Z časového plánu plnenia reforiem vyplýva aj záväzok Slovenskej republiky pristúpiť k právnemu „acquis“ do 6 mesiacov po svojom vstupe do NATO.

Členské štáty NATO uzatvorili túto dohodu preto, aby utajenie vynálezov týkajúcich sa obrany v jednom členskom štáte NATO viedlo k zákazu podať žiadosť  o udelenie patentu na ten istý vynález v iných štátoch vrátane členských štátov NATO. Dohoda  stanovuje, že vláda štátu, v ktorom vynález podlieha utajeniu, na základe tejto dohody dovolí podať žiadosť o udelenie patentu v jednom alebo vo viacerých štátoch NATO za podmienky, že vlády týchto štátov vynález utaja.

Prihlasovateľ vynálezu musí predložiť dôkaz o tom, že vláda štátu, v ktorom má vynález pôvod, tento vynález utajila a že od tejto vlády má oprávnenie na podanie žiadosti o udelenie patentu v inom štáte. Na žiadosť štátu, v ktorom má vynález pôvod, môžu byť opatrenia utajenia zrušené.

Utajenia vynálezov, ktoré sú predmetom prihlášok vynálezov, na ktoré boli udelené utajované patenty, je v súlade so zákonom č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení zákona č. 402/2002 Z. z.  Konanie o vynálezoch, ktoré sú utajované podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, prebieha podľa týchto ustanovení s výnimkou zverejnenia a sprístupnenia údajov.  Narábanie s tajnými prihláškami vynálezov a ich evidencia v rámci Úradu priemyselného vlastníctva Slovenskej republiky sa riadi vnútornou smernicou, ktorá bola vydaná predsedníčkou Úradu priemyselného vlastníctva SR v roku 2002 a vychádza zo zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, z vyhlášok Národného bezpečnostného úradu č. 432/2001 Z. z., ktorou sa ustanovuje zoznam utajovaných skutočností, č. 455/2001 Z. z. o administratívnej bezpečnosti, č. 2/2002 Z. z. o personálnej bezpečnosti, č. 28/2002 Z. z. o priemyselnej bezpečnosti, č. 88/2002 Z. z. o fyzickej bezpečnosti a objektovej bezpečnosti, č. 89/2002 Z. z., ktorou sa upravujú podrobnosti o certifikácii a použití mechanických zábranných prostriedkov alebo technických zabezpečovacích prostriedkov, č. 90/2002 Z. z. o bezpečnosti technických prostriedkov a č. 91/2002 Z. z., ktorou sa ustanovujú podrobnosti o šifrovej ochrane informácií.

Na vykonanie dohody nie je potrebná žiadna osobitná vnútroštátna právna úprava.

Dohoda má charakter medzinárodnej zmluvy vládnej povahy.

Dohoda nie je v rozpore so záväzkami Slovenskej republiky vyplývajúcimi z medzinárodného práva, z uzatvorených medzinárodných zmlúv, ani nie je predmetom úpravy práva Európskych spoločenstiev a Európskej únie.

Dohoda nebude mať vplyv na štátny rozpočet, rozpočty VÚC ani obcí. Dohoda nebude mať finančné, ekonomické, environmentálne vplyvy ani vplyvy na zamestnanosť. 

Dohoda je otvorená pre ktorýkoľvek členský štát NATO a podľa článku VI. podlieha ratifikácii alebo schváleniu. Platnosť nadobudne 30 dní po uložení ratifikačných listín alebo listín o schválení u depozitára, ktorým je vláda Spojených štátov amerických.